შრომის უსაფრთხოების ძირითადი მოთხოვნები საოფისე საქმიანობისას
საოფისე საქმიანობა ადამიანის სიოცხლისა და ჯანმრთელობისთვის ნაკლებად რისკის შემცველად ითვლება, თუმცა ასეთ სამუშაო გარემოშიც არსებობს ისეთი საფრთხის ფაქტორები, რომელთა ზემოქმედების შედეგად შესაძლოა დასაქმებულებმა მიიღონ ფიზიკური დაზიანებები (ტრავმები) ან შეიძინონ პროფესიული დაავადებები. აქედან გამომდინარე დამსაქმებელი ვალდებულია უზრუნველყოს დასაქმებულებისთვის უსაფრთხო და კომფორტული სამუშაო გარემო.
რისკების შეფასება და ინფორმირება
დამსაქმებელი ვალდებულია:

· შეაფასოს სამუშაო სივრცეში არსებული რისკები
· პერიოდულად განაახლოს რისკების შეფასების დოკუმენტი
· მიიღოს პრევენციული ზომები რისკების შემცირების ან აღმოფხვრის მიზნით
· დასაქმებულებს მიაწოდოს ინფორმაცია არსებული საფრთხეებისა და უსაფრთხოების უზრუნველსაყოფად მისაღები ზომების შესახებ
სამუშაო სივრცის მოწყობა
სამუშაო გარემო უნდა იყოს იმგვრად მოწყობილი და ორგანიზებული, რომ მაქსიმალურად მოერგოს დასაქმებულის საჭიროებებს.

მნიშვნელოვანია, რომ:
· შენობები, სადაც განთავსებულია სამუშაო სივრცეები, უნდა იყოს მტკიცე, კონსტრუქციულად მყარი და აკმაყოფილებდეს შესაბამის სტანდარტებს და ნომრმებს.
· სამუშაო სივრცის კედლები, ჭერი და იატაკი უნდა იყოს დამზადებული  საქართველოს კანონმდებლობით ნებადართული ისეთი მასალებისგან, რომლებიც არ გამოყოფს ადამიანის ჯანმრთელობისთვის მავნე ნივთიერებებს (მაგ: არ უნდა იყოს აზბესტის, საღებავები არ უნდა იყოს ტყვიის შემცველი და აქროლადი ორგანული ნაერთების და სხვა).
· გამჭვირვალე კედლები, ტიხრები და კარებები უნდა იყოს დამზადებული ისეთი მასალიგან, რომ დაზიანების შემთხვევაში საფრთხეს არ უქმნიდეს დასაქმებულებს და უნდა იყოს  ნიშანდებული.
· მბრუნავი კარი და ჭიშკარი დამზადებული უნდა იყოს გამჭვირვალე მასალისგან ან უნდა გააჩნდეს ხედვის არეალი.

· სამუშაო იატაკი უნდა იყოს მყარი, არ უნდა იყოს სრიალა და არ უნდა ჰქონდეს უსწორმასწორო ზედაპირი. შესაძლებელი უნდა იყოს იატაკის სველი წესით დამუშავება, დალაგება და საჭიროების შემთხვევაში  დეზინფექცია.

· სატრანსპორტო საშუალებებისთვის განკუთვნილი ჭიშკარი უნდა იყოს თავისუფალი, განცალკევებული ფეხით მოსიარულეთათვის განკუთვნილი გასასვლელისგან და ნიშანდებული ფეხით მოსიარულეთათვის გადაადგილების ამკრძალავი ნიშნებით.

· სამუშაო სივრცე უნდა იყოს დასაქმებულებისთვის მოსახერხებელი და კომფორტული. 
სახანძრო უსაფრთხოება
ოფისებში დაცული უნდა იყოს სახანძრო უსაფრთხოების მოთხოვნები.

აუცილებელია, რომ:
· დასაქმებულებს უტარდებოდეთ  სახანძრო უსაფრთხოების ინსტრუქტაჟი, რათა საგანგებო სიტუაციის დროს სწორად და უსაფრთხოდ იმოქმედონ.
· ხანძარსაწინააღმდეგო მოწყობილობები იყოს ხელმისაწვდომი, გამოსაყენებლად მარტივი და სათანადო ნიშნებით იდენტიფიცირებული.
· საევაკუაციო გზები და გასასვლელები იყოს მუდმივად თავისუფალი და გადიოდეს ღია სივრცეში უსაფრთხო ადგილას.
· საევაკუაციო კარები არ უნდა იყოს ჩაკეტილი ისე რომ, ვერ მოხერხდეს იმ პირის მიერ მისი ადვილად გაღება, რომელსაც ამის საჭიროება ექნება.
· საევაკუაციო კარი არ უნდა იყოს ადვილად აალებადი მასალისგან დამზადებული და უნდა იღებოდეს შიგნიდან გარე მიმართულებით.
ელექტრო უსაფრთხოება
დასაქმებულები დაცული უნდა იყვნენ ელექტროგაყვანილობების და ელექტრომოწყობილობებთან კონტაქტით გამოწვეული საფრთხეებისგან.

ამ მიზნით:

· ელექტრომოწყობილობები და გაყვანილობები დაპროექტებული და დამონტაჟებული უნდა იყოს შესაბამისი ნორმების დაცვით.
სამუშაო სივრცის მოწყობა
დამსაქმებელმა უნდა უზრუნველყოს დასაქმებულებისთვის კომფორტული და უსაფრთხო სამუშაო პირობები
რაც გულისხმობს, რომ:
· დახურულ სამუშაო სივრცეს უნდა გააჩნდეს საკმარისი ფართი და სიმაღლე.
· სამუშაო ადგილზე თითოეული დასაქმებულისთვის თავისუფალი სივრცე  უნდა იყოს სულ მცირე 2 მ².
· სამუშაო სივრცის სივრცის სიმაღლე  არ უნდა იყოს 2.3 მეტრზე ნაკლები. 
· დასაქმებულებს უნდა ჰქონდეთ თავისუფალად გადაადგილების შესაძლებლობა.
ტემპერატურა
წელიწადის თბილ და ცივ პერიოდში, სამუშაო საათებში დახურულ სამუშაო სივრცეებში ჰაერის ტემპერატურა უნდა შეესაბამეობოდეს კანონმდებლობით დადგენილ მოთხოვნებს
რაც გულისხმობს:
· სამუშაო სივრცეში უნდა იყოს ისეთი ტემპერატურა, რაც უარყოფით ზეგავლენას არ იქონიებს დასაქმებულების ჯანმრთელობასა და შრომის უნარიანობაზე.

· საოფისე საქმიანობისას დასაქმებულებისთვის ოპტიმალური ტემპერატურად ითვლება 23-25 0c.
განათება
სამუშაო ადგილები უნდა იყოს უზრუნველყოფილი:

· ბუნებრივი განათებით, სადაც ეს შესაძლებელია.
·  ხელოვნური განათების სისტემებით (ბუნებრივი განათების შეუძლებლობისას), ისე რომ დაცული იყოს დასაქმებულების და სხვა პირების უსაფრთხოება  და ჯანმრთელობა. 
სამუშაო სივრცის აღჭურვა 
სამუშაო სივრცე უნდა იყოს უზრუნველყოფილი შესაბამისი,  საჭირო ინვენტარით. მაგიდა, სავარძელი და მონიტორიანი მოწყობილბები უნდა აკმაყოფილებდეს შემდეგ მოთხოვნებს:
· დასაქმებულს სამუშაო მაგიდასთან უნდა ჰქონდეს საკმარისი სივრცე, რომ შეეძლოს მისთვის მოსახერხებელი სამუშაო მდგომარეობის დაკავება.
· სამუშაო მაგიდას უნდა ჰქონდეს საკმარისი ფართი მონიტორის, კლავიატურის, დოკუმენტების და სხვა საჭირო ნივთების მოხერხებულად განსათავსებლად.
· სამუშაო მაგიდის სავარძელი უნდა იყოს რეგულირებადი და კომფორტული.
· მონიტორის ეკრანი და მასზე გამოსახული სიმბოლოები უნდა იყოს კარგად გამოკვეთილი, არ უნდა ირეკლავდეს ან გააჩნდეს ისეთი ანარეკლი, რაც დისკომფორტს შეუქმნის დასაქმებულს.
· გამოსახულება მონიტორის ეკრანზე უნდა იყოს სტაბილური, ციმციმის ან სხვა სახის არასტაბილურობის გარეშე.
· დასაქმებულს მარტივად უნდა შეეძლოს მონიტორის განათების რეგულირება.
· კლავიატურა განცალკევებული უნდა იყოს მონიტორისგან და შესაძლებელი უნდა იყოს მისი დახრა (რეგულირება), რათა   დასაქმებულს შეეძლოს მისთვის მოსახერხებელი სამუშაო პოზის შერჩევა, ხელებისა და მაჯის გადაღლის აცილების მიზნით.
· კლავიატურის ღილაკების განლაგება და მასზე დატანილი სიმბოლოები უნდა იყოს  გარჩევადი და წაკითხვადი. კლავიატურის წინ უნდა იყოს საკმარისი ადგილი იმისთვის, რომ დასაქმებულს შეეძლოს ხელებითა და მაჯით სამუშაო ზედაპირზე დაყრდნობა.
სველი წერტილები

· სამუშაო სივრცეში უნდა იყოს საჭირო რაოდენობის საპირფარეშოები და ხელსაბანები.
· კაცებისა და ქალებისთვის საპირფარეშოები უნდა იყოს გამიჯნული.
· თითოეულ საპირფარეშოს უნდა ჰქონდეს საკეტიანი კარი და უნდა იღებოდეს შიგნიდან გარე მიმართულებით.
· საპირფარეშოებში უნდა იყოს აჭღურვილი გამწოვი სავენტილაციო მოწყობილობებით.
პირველადი სამედიცინო დახმარება

· სამუშაო სივრცეში უნდა იყოს საჭირო რაოდენობის პირველადი სამედიცინო დახმარების ყუთები.
· უნდა იყოს სათანადო წესით ნიშანდებული და იოლად ხელმისაწვდომი დასაქმებულთათვის.
სამუშო სივრცეში თანაბარი ხელმისაწვდომობა
· სამუშაო სივრცე უნდა იყოს ადაპტირებული შეზღუდული შესაძლებლობის მქონე პირებისთვის.
· იქ სადაც შეზღუდული შესაძლებლობის მქონე პირები ეწევიან შრომით საქმიანობას  სამუშაო სივრცე უნდა იყოს მათთვის მოხეხრებული და  მოეწყოს   კანონმდებლობით დადგენილ მოთხოვნების შესაბამისად (მაგ: კარები, გასასვლელი, კიბეები, საპირფარეშოების, ხელსაბანები და სხვა.)
· ორსული ქალებისა და მეძუძური დედებისთვის განკუთვნილი მომსასვენებელი ადგილები (ასეთის არსებობის შემთხვევაში) უნდა იყოს უზრუნველყოფილი შესაბამისი პირობებით

წყარო: https://matsne.gov.ge/document/view/4486188?publication=3  საქართველოს ორგანული კანონი  „შრომის უსაფრთხოების შესახებ“

წყარო: https://matsne.gov.ge/document/view/5512758?publication=0  „სამუშაო სივრცეში უსაფრთხოებისა და ჯანმრთელობის დაცვის მინიმალური მოთხოვნების შესახებ ტექნიკური რეგლამენტის დამტკიცების თაობაზე“

წყარო: https://matsne.gov.ge/ka/document/view/2198183?publication=0  „ტექნიკური რეგლამენტი - საწარმოო სათავსების მიკროკლიმატისადმი წაყენებული ჰიგიენური მოთხოვნების დამტკიცების შესახებ“.

წყარო:https://matsne.gov.ge/ka/document/view/2922754?publication=0  „სახანძრო უსაფრთხოების წესებისა და პირობების შესახებ ტექნიკური რეგლამენტის დამტკიცების თაობაზე“
წყარო: https://matsne.gov.ge/ka/document/view/2186893?publication=0 „შეზღუდული შესაძლებლობის მქონე პირებისათვის სივრცის მოწყობისა და არქიტექტურული და გეგმარებითი ელემენტების ტექნიკური რეგლამენტის დამტკიცების თაობაზე“
